CELEX: 32017D1967
Language: da
Date: 2017-10-23 00:00:00
Title: Rådets afgørelse (EU) 2017/1967 af 23. oktober 2017 om den holdning, der skal indtages på Den Europæiske Unions vegne i Det Blandede EØS-Udvalg, til en ændring af protokol 31 til EØS-aftalen om samarbejde på særlige områder ud over de fire friheder (Unionens forberedende foranstaltning vedrørende forsvarsforskning)

28.10.2017   
               
               
                  DA
               
               
                  Den Europæiske Unions Tidende
               
               
                  L 279/50
               
            RÅDETS AFGØRELSE (EU) 2017/1967
      af 23. oktober 2017
      om den holdning, der skal indtages på Den Europæiske Unions vegne i Det Blandede EØS-Udvalg, til en ændring af protokol 31 til EØS-aftalen om samarbejde på særlige områder ud over de fire friheder (Unionens forberedende foranstaltning vedrørende forsvarsforskning)
      RÅDET FOR DEN EUROPÆISKE UNION HAR —
      under henvisning til traktaten om Den Europæiske Unions funktionsmåde, særlig artikel 218, stk. 9,
      under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde (1), særlig artikel 1, stk. 3,
      under henvisning til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (2), særlig artikel 54, stk. 2, litra b), artikel 84, stk. 2, og artikel 124,
      under henvisning til forslag fra Europa-Kommissionen, og
      ud fra følgende betragtninger:
      
                  (1)
               
               
                  Aftalen om Det Europæiske Økonomiske Samarbejdsområde (3) (»EØS-aftalen«) trådte i kraft den 1. januar 1994.
               
            
                  (2)
               
               
                  I henhold til EØS-aftalens artikel 98 kan Det Blandede EØS-Udvalg træffe afgørelse om at ændre bl.a. protokol 31 til EØS-aftalen.
               
            
                  (3)
               
               
                  Protokol 31 til EØS-aftalen indeholder bestemmelser vedrørende samarbejde på særlige områder ud over de fire friheder.
               
            
                  (4)
               
               
                  Samarbejdet mellem EØS-aftalens kontraherende parter bør udvides til også at omfatte EFTA-landenes deltagelse i Unionens forberedende foranstaltning vedrørende forsvarsforskning, der finansieres over Den Europæiske Unions almindelige budget.
               
            
                  (5)
               
               
                  EFTA-landenes deltagelse i de aktiviteter, som finansieres over budgetpost 02 04 77 03, bør begynde den 11. april 2017, selv hvis den vedlagte afgørelse fra Det Blandede EØS-Udvalg først vedtages, eller opfyldelsen af eventuelle forfatningsmæssige krav i forbindelse med nævnte afgørelse først meddeles, efter den 10. juli 2017.
               
            
                  (6)
               
               
                  Institutioner, virksomheder, organisationer og statsborgere i et EFTA-land bør derfor være berettigede til at deltage i aktiviteter, der begynder før nærværende afgørelses ikrafttræden. Omkostningerne for sådanne aktiviteter, hvis gennemførelse påbegyndes efter den 11. april 2017, bør betragtes som støtteberettigede på de samme vilkår, som gælder for omkostninger afholdt af institutioner, virksomheder, organisationer og statsborgere i en EU-medlemsstat, forudsat at den vedlagte afgørelse fra Det Blandede EØS-Udvalg er trådt i kraft inden afslutningen af den pågældende forberedende foranstaltning.
               
            
                  (7)
               
               
                  Protokol 31 til EØS-aftalen bør derfor ændres for at gøre det muligt at gennemføre dette udvidede samarbejde fra den 11. april 2017.
               
            
                  (8)
               
               
                  Den holdning, som Unionen skal indtage i Det Blandede EØS-Udvalg, bør baseres på det udkast til afgørelse, der er knyttet til nærværende afgørelse —
               
            VEDTAGET DENNE AFGØRELSE:
      Artikel 1
      Den holdning, som på Unionens vegne skal indtages i Det Blandede EØS-Udvalg, til den foreslåede ændring af protokol 31 til EØS-aftalen om samarbejde på særlige områder ud over de fire friheder, baseres på det udkast til Det Blandede EØS-Udvalgs afgørelse, der er knyttet til nærværende afgørelse.
      Artikel 2
      Denne afgørelse træder i kraft på dagen for vedtagelsen.
      
         Udfærdiget i Luxembourg, den 23. oktober 2017.
         
            
               På Rådets vegne
            
            K. IVA
            
               Formand
            
         
      
      
         (1)  EFT L 305 af 30.11.1994, s. 6.
      
         (2)  EUT L 298 af 26.10.2012, s. 1.
      
         (3)  EFT L 1 af 3.1.1994, s. 3.
      
         UDKAST TIL
         DET BLANDEDE EØS-UDVALGS AFGØRELSE Nr. …/2017
         af …
         om ændring af protokol 31 til EØS-aftalen om samarbejde på særlige områder ud over de fire friheder
         DET BLANDEDE EØS-UDVALG HAR —
         under henvisning til aftalen om Det Europæiske Økonomiske Samarbejdsområde (»EØS-aftalen«), særlig artikel 86 og 98, og
         ud fra følgende betragtninger:
         
                     (1)
                  
                  
                     Samarbejdet mellem EØS-aftalens kontraherende parter bør udvides til også at omfatte EFTA-landenes deltagelse i Unionens forberedende foranstaltning vedrørende forsvarsforskning, der finansieres over Den Europæiske Unions almindelige budget.
                  
               
                     (2)
                  
                  
                     EFTA-landenes deltagelse i de aktiviteter, som finansieres over budgetpost 02 04 77 03, bør begynde den 11. april 2017, selv hvis denne afgørelse først vedtages, eller opfyldelsen af eventuelle forfatningsmæssige krav i forbindelse med denne afgørelse først meddeles, efter den 10. juli 2017.
                  
               
                     (3)
                  
                  
                     Institutioner, virksomheder, organisationer og statsborgere i et EFTA-land bør kunne deltage i aktiviteter, der begynder før denne afgørelses ikrafttræden. Omkostningerne for deres deltagelse i sådanne aktiviteter, hvis gennemførelse påbegyndes efter den 11. april 2017, bør betragtes som støtteberettigede på de samme vilkår, som gælder for omkostninger afholdt af institutioner, virksomheder, organisationer og statsborgere i en EU-medlemsstat, forudsat at denne afgørelse er trådt i kraft inden afslutningen af den pågældende forberedende foranstaltning.
                  
               
                     (4)
                  
                  
                     Protokol 31 til EØS-aftalen bør derfor ændres for at gøre det muligt at gennemføre dette udvidede samarbejde fra den 11. april 2017 —
                  
               VEDTAGET DENNE AFGØRELSE:
         Artikel 1
         Følgende afsnit tilføjes i artikel 1 i protokol 31 til EØS-aftalen:
         
            
                        »13.
                     
                     
                        
                                    a)
                                 
                                 
                                    EFTA-landene deltager fra den 11. april 2017 i EU-aktiviteter, der er knyttet til følgende budgetpost i Den Europæiske Unions almindelige budget for regnskabsåret 2017:
                                    
                                                —
                                             
                                             
                                                
                                                   Budgetpost 02 04 77 03: »Forberedende foranstaltning vedrørende forsvarsforskning«.
                                             
                                          
                              
                                    b)
                                 
                                 
                                    EFTA-landene bidrager finansielt til de i litra a) omhandlede aktiviteter i overensstemmelse med aftalens artikel 82, stk. 1, litra a).
                                 
                              
                                    c)
                                 
                                 
                                    De omkostninger, der afholdes af institutioner, virksomheder, organisationer og statsborgere i et EFTA-land for deres deltagelse i de aktiviteter, der henvises til i litra a), og hvis gennemførelse påbegyndes efter den 11. april 2017, betragtes som støtteberettigede på de samme vilkår, som gælder for omkostninger afholdt af institutioner, virksomheder, organisationer og statsborgere i en EU-medlemsstat og i henhold til den relevante aftale om tilskud eller afgørelse om ydelse af tilskud, forudsat at Det Blandede EØS-Udvalgs afgørelse nr. …/2017 af … [nærværende afgørelse] er trådt i kraft inden afslutningen af den forberedende foranstaltning.
                                 
                              
                                    d)
                                 
                                 
                                    Island og Liechtenstein deltager ikke i nævnte forberedende foranstaltning og bidrager ikke finansielt til de aktiviteter, der er omhandlet i litra a).«
                                 
                              
                  
         Artikel 2
         Denne afgørelse træder i kraft dagen efter, at den sidste meddelelse er indgivet, jf. EØS-aftalens artikel 103, stk. 1 (*1).
         Den finder anvendelse fra den 11. april 2017.
         Artikel 3
         Denne afgørelse offentliggøres i Den Europæiske Unions Tidendes EØS-afsnit og EØS-tillæg.
         
            Udfærdiget i Bruxelles, den …
            
               
                  På Det Blandede EØS-Udvalgs vegne
               
               
                  Formand
               
               
                  Sekretærer for Det Blandede EØS-Udvalg
               
            
         
         
            (*1)  [Ingen forfatningsmæssige krav angivet.] [Forfatningsmæssige krav angivet.]
      
      
         BILAG
         Erklæring fra EFTA-landene til afgørelse nr. …/2017 om ændring af protokol 31 til EØS-aftalen med henblik på at udvide de kontraherende parters samarbejde til at omfatte EFTA-landenes deltagelse i Unionens forberedende foranstaltning vedrørende forsvarsforskning
         Med denne afgørelse udvides de kontraherende parters samarbejde til også at omfatte EFTA-staternes deltagelse i Unionens forberedende foranstaltning vedrørende forsvarsforskning. EFTA-landene finder, at forsvarsanliggender falder uden for EØS-aftalens anvendelsesområde, og at EØS-aftalens anvendelsesområde med vedtagelsen af denne afgørelse derfor ikke udvides til at omfatte forsvarsanliggender ud over EFTA-staternes deltagelse i den forberedende foranstaltning. EFTA-landene understreger også, at Island og Liechtenstein ikke deltager i eller bidrager finansielt til denne forberedende foranstaltning.